**Η θητεία της Βουλής και η σύνθεσή της**

Θανάσης Ξηρός

(εκλ.) Αναπληρωτής Καθηγητής Συνταγματικού Δικαίου ΑΣΕΙ-ΣΣΕ

**Ι. Κανόνες και εξαιρέσεις**

**1.** Η Βουλή, σε αντίθεση με τα λοιπά όργανα του κράτους, διαθέτει την *άμεση* *λαϊκή νομιμοποίηση*. Τα μέλη της αναδεικνύονται από τους πολίτες που απαρτίζουν το εκλογικό σώμα. Δηλαδή, την *πηγή* κάθε εξουσίας και το *φορέα* της λαϊκής κυριαρχίας. Αν και η *διάρκεια* ζωής της δεν καθορίζεται ρητά στο Σύνταγμα, συνάγεται, ερμηνευτικά, με αναγωγή στην αντίστοιχη πρόβλεψή του για τους βουλευτές. Επειδή εκλέγονται για τέσσερα συνεχή έτη, τόση είναι, καταρχήν, και η διάρκεια της *βουλευτικής περιόδου*.

Η Βουλή εκλέγεται για *πλήρη θητεία*. Ο κανόνας δεν απολαμβάνει πάντως απόλυτης εφαρμογής. Η βουλευτική περίοδος τερματίζεται πρόωρα και το αντιπροσωπευτικό σώμα διαλύεται, όταν επιβάλλεται ή προκρίνεται η προσφυγή σε εκλογές για να εκφραστεί η λαϊκή θέληση, για να δοθεί νωπή λαϊκή εντολή, για να διαμορφωθεί νέος συσχετισμός δυνάμεων στη Βουλή και από τη σύνθεσή της να αναδειχθεί βιώσιμο κυβερνητικό σχήμα. Η *συμπλήρωση* και, αντιστοίχως, ο *πρόωρος τερματισμός* της βουλευτικής περιόδου διαπιστώνονται με την έκδοση ρυθμιστικού προεδρικού διατάγματος, με το οποίο διατάσσονται, επίσης, η προκήρυξη γενικών βουλευτικών εκλογών και η σύγκληση της νέας Βουλής σε πρώτη τακτική της σύνοδο, αμφότερα σε δήλη ημέρα.

Η βουλευτική περίοδος δεν αποκλείεται πάντως να *παραταθεί* και πέραν της τετραετίας. Τούτο πρέπει να προβλέπεται με διάταξη αυξημένης τυπικής ισχύος και χωρεί επιτρεπτά, όταν η διενέργεια γενικών βουλευτικών εκλογών δεν είναι δυνατή για αντικειμενικούς, κατά βάση, λόγους. Από την παράταση διακρίνεται, συστηματικά και λογικά, η «*αναβίωση*» της Βουλής, προκειμένου να αντιμετωπιστεί συγκεκριμένη ανάγκη ή να ληφθεί απόφαση σε ζήτημα μείζονος σημασίας, που ανακύπτει μεταξύ της διάλυσης και της ημέρας της ψηφοφορίας. Ο λόγος που τις προκαλεί καθορίζει τη διάρκειά της παράτασης ή της «αναβίωσης».

**2.** Η Βουλή πρέπει, επίσης, να λειτουργεί σε *πλήρη σύνθεση*. Δηλαδή, έχοντας ενεργό το σύνολο των μελών της Ο αριθμός τους συμπίπτει με τη βάση υπολογισμού της, κάθε φορά, απαιτούμενης πλειοψηφίας για τη λήψη απόφασης. Η αυξημένη-ειδική και υπό τις δύο παραλλαγές της, όπως ορίζονται συνταγματικά, η απόλυτη ακόμη και η σχετική, όταν δεν ανάγεται στους παρόντες, υπολογίζονται επί του *όλου αριθμού των βουλευτών*. Όταν, λοιπόν, η απουσία από την ψηφοφορία δεν εκφράζει τη *συνειδητή επιλογή* της αποχής και η βουλευτική έδρα έχει κενωθεί, δίχως να πληρωθεί, το αποτέλεσμα είναι *πλασματικό* και δεν αποτυπώνει τον *πραγματικό συσχετισμό δυνάμεων*.

Ο *κανόνας της πλήρους σύνθεσης* επιβάλλει, καταρχήν, την, κατά προτεραιότητα και αμελλητί, πλήρωση της έδρας, ανεξαρτήτως της χρονικής στιγμής που κενώθηκε και του λόγου που την προκάλεσε, κατά τη διάρκεια της βουλευτικής περιόδου. Γι’ αυτό, εξαίρεση από τον κανόνα δεν μπορεί να χωρεί, κατά την ορθότερη άποψη, επιτρεπτά. Ο παραιτηθείς, ο εκπίπτων ή ο εκλιπών πρέπει να αντικαθίστανται από τους αναπληρωματικούς του ίδιου συνδυασμού, κατά τη σειρά ανακήρυξής τους, στη ίδια βασική εκλογική περιφέρεια. Αν δεν υπάρχουν ή όταν εξαντληθούν, το τελευταίο συνιστά προϊόν μεθόδευσης, προσφέρεται, εναλλακτικά και όχι αποκλειστικά, η προσφυγή σε *αναπληρωματική εκλογή*. Η διενέργειά της κάμπτει τον κανόνα της *ολικής ανανέωσης* της σύνθεσης της Βουλής, επιτρεπτά μόνον αν προβλέπεται συνταγματικά, και η εκφρασμένη λαϊκή ετυμηγορία αναδεικνύει νέο βουλευτή με διαφορετική πάντως, χρονικά και ποιοτικά, *λαϊκή νομιμοποίηση* εκείνης κατά την πλήρωση, το πρώτον, της κενωθείσας έδρας.

**ΙΙ. Το Σύνταγμα του 1975**

**1.** Η διάρκεια της βουλευτικής περιόδου συνάγεται, όπως και στα προϊσχύσαντα Συντάγματα ερμηνευτικά, και είναι ισόχρονη με τη θητεία των βουλευτών, ενώ η λήξη της διαπιστώνεται με την έκδοση ρυθμιστικού προεδρικού διατάγματος, στο οποίο διατάσσονται η διενέργεια γενικών βουλευτικών εκλογών και η σύγκληση της νέας Βουλής στην πρώτη τακτική της σύνοδο, αμφότερες εντός τακτής προθεσμίας (άρθρο 53 παρ. 1). Εξάλλου, ο Πρόεδρος της Δημοκρατίας, ενεργώντας ως *εξουσιαστής* και όχι ως ρυθμιστής του πολιτεύματος, μπορεί, εν πρώτοις, να διαλύει τη Βουλή, αν βρίσκεται σε *προφανή δυσαρμονία* με το λαϊκό αίσθημα ή όταν η σύνθεσή της δεν εξασφαλίζει την *κυβερνητική σταθερότητα* μετά από γνώμη του Συμβουλίου της Δημοκρατίας (άρθρο 41 παρ. 1). Το σχετικό προεδρικό διάταγμα εξαιρείται από τον κανόνα της προσυπογραφής (άρθρο 35 παρ. 2 περίπτ. ε΄). Η αρμοδιότητα δεν ασκήθηκε, παρά το γεγονός ότι η δημοσιογραφική ή η πολιτική πίεση υπήρξαν, κατά καιρούς, έντονες, ιδίως κατά την πρώτη δεκαετία εφαρμογής του Συντάγματος του 1975.

Ο Πρόεδρος της Δημοκρατίας διαθέτει, σύμφωνα με το γράμμα της διάταξης, *διακριτική ευχέρεια* και όταν προτείνεται η διάλυση από τη θητεύουσα κυβέρνηση, αρκεί να απολαμβάνει την εμπιστοσύνη της πλειοψηφίας των βουλευτών, προκειμένου να ανανεωθεί η λαϊκή εντολή και να αντιμετωπιστεί *εθνικό θέμα εξαιρετικής σημασίας* (άρθρο 41 παρ. 1). Το διάταγμα της κυβερνητικής διάλυσης προσυπογράφεται από το Υπουργικό Συμβούλιο και διαλαμβάνει όσα το όμοιό του για τη λήξης της βουλευτικής περιόδου. Δηλαδή, την προκήρυξη των εκλογών εντός τριάντα (30) ημερών και τη σύγκληση της νέας Βουλής εντός της ίδιας *αποκλειστικής προθεσμίας* από την ημέρα διεξαγωγής της ψηφοφορίας (άρθρο 41 παρ. 2). Εξάλλου, ο διοριζόμενος πρωθυπουργός, μετά από γνώμη του Συμβουλίου της Δημοκρατίας και μέλος ή μη της Βουλής, εξοπλίζεται με το *δικαίωμα* διάλυσής της (άρθρο 37 παρ. 4). Τέλος, η Βουλή διαλύεται, *υποχρεωτικά*, εντός δέκα (10) ημερών από την ατελέσφορη έκβαση της τρίτης ψηφοφορίας για την εκλογή Προέδρου της Δημοκρατίας, επειδή δεν συγκεντρώθηκε η αυξημένη-ειδική πλειοψηφία των εκατό ογδόντα (180) βουλευτών (άρθρο 41 παρ. 5, σε συνδυασμό με το άρθρο 32 παρ. 4 εδ. α΄).

Η Βουλή που έχει εκλεγεί μετά από διάλυση *δεν επιτρέπεται να διαλυθεί* εκ νέου πριν παρέλθει έτος από την έναρξη των εργασιών της, με την εξαίρεση της καταψήφισης δύο κυβερνήσεων (άρθρο 41 παρ. 4 πρότ. 1). Το σχετικό διάταγμα *δεν χρήζει* προσυπογραφής και η έκδοσή του ακολουθεί τη διατύπωση γνώμης από το Συμβούλιο της Δημοκρατίας (άρθρο 41 παρ. 4 πρότ. 2). Αποκλείεται, επίσης, η διάλυση της Βουλής δύο φορές για την *ίδια αιτία* (άρθρο 41 παρ. 4 πρότ. 3). Αν και η συγκεκριμένη απαγόρευση κατοχυρώνεται αυτοτελώς, είναι στοχευμένη και καταλαμβάνει, κανονιστικά, την *αιτιώδη κυβερνητική διάλυση*.

**2.** Το Σύνταγμα του 1975, υιοθετώντας την επιλογή των «συνταγματικών» κειμένων της δικτατορίας, ορίζει τον *πόλεμο* ως το μοναδικό λόγο για τη *παράταση* της βουλευτικής περιόδου (άρθρο 53 παρ. 3 πρότ. 1). Εξάλλου, η Βουλή, αν έχει διαλυθεί, ανακαλείται αυτοδικαίως και αναστέλλεται η διενέργεια των εκλογών, έως τη λήξη του (πολέμου) (άρθρο 53 παρ. 3 πρότ. 2). Η διαλυθείσα Βουλή συγκαλείται, επίσης, υποχρεωτικά, προκειμένου να αποφανθεί, με την αυξημένη-ειδική πλειοψηφία των τριών πέμπτων (3/5) του όλου αριθμού των μελών της, αν συντρέχει ανάγκη εκλογής νέου Προέδρου της Δημοκρατίας, όταν ο θητεύων *αδυνατεί να ασκήσει τα καθήκοντά του* περισσότερες από τριάντα (30) ημέρες (άρθρο 34 παρ. 2).

Τα ίδια ακριβώς ισχύουν, ανεξαρτήτως λήξης της βουλευτικής περιόδου ή διάλυσης της Βουλής, προκειμένου να αποφασιστεί η έγκριση ή η παράταση της κήρυξης της χώρας σε *κατάσταση έκτακτης ανάγκης* (άρθρο 48 παρ. 3 και 4). Τέλος, αναπληρωματική εκλογή, εφόσον απαιτείται νομοθετικά για την πλήρωση βουλευτικής έδρας που κενώθηκε το τελευταίο έτος της βουλευτικής περιόδου, δεν διεξάγεται, όταν ο αριθμός των κενών (εδρών) δεν υπερβαίνει το ένα πέμπτο (1/5) του όλου αριθμού των βουλευτών (άρθρο 53 παρ. 2). Έτσι, η Βουλή μπορεί, για το συγκεκριμένο βραχύ χρονικό διάστημα, να λειτουργεί, δίχως να βρίσκεται σε πλήρη σύνθεση.

**III. Οι αναθεωρήσεις του**

Η *αποκατάσταση* του ρυθμιστικού ρόλου του Προέδρου της Δημοκρατίας αποτέλεσε το *δηλωμένο* και στην πράξη το *μοναδικό στόχο* της πρώτης αναθεώρησης του Συντάγματος το 1986. Εκκινώντας από μια υπεραπλουστευμένη θεώρηση της νομικοπολιτικής του θέσης, η κοινοβουλευτική πλειοψηφία θα επιβάλει τελικά τη, κατά τρόπο ισοπεδωτικό, *συνταγματική αποδυνάμωση* και την *αποψίλωσή* του, όχι μόνον από τις *δυνάμει επικίνδυνες* αλλά από το *σύνολο* σχεδόν των ρυθμιστικών του αρμοδιοτήτων. Της προσοχής του συνταγματικού νομοθέτη δεν θα ξεφύγει, μοιραία, και το άρθρο 41, το οποίο αναμορφώνεται ως προς τόσο το *περιεχόμενο* όσο και τη *δομή* του.

Η *γνήσια προεδρική διάλυση* της Βουλής, η οποία είχε βρεθεί αντιμέτωπη με την *εύλογη δυσπιστία* και την *έντονη κριτική* της επιστήμης, οργανώνεται σε νέα βάση (άρθρο 41 παρ. 1). Η διακριτική ευχέρεια του Προέδρου της Δημοκρατίας και η *αδυναμία* της σύνθεσής της (θητεύουσας Βουλής) να εξασφαλίσει την *κυβερνητική σταθερότητα* επιβιώνουν. Η διάταξη συμπληρώνεται με την παραίτηση ή την καταψήφιση δύο κυβερνήσεων, δηλαδή νέα προϋπόθεση *αντικειμενικά επαληθεύσιμη*. Καθορίζεται, επίσης, η κυβέρνηση διενέργειας των γενικών βουλευτικών εκλογών, είναι εκείνη που απολαμβάνει την εμπιστοσύνη της διαλυθείσας Βουλής.

Η *διακριτική ευχέρεια* του Προέδρου της Δημοκρατίας να αποδέχεται την πρόταση της *κυβερνητικής διάλυσης* καταργείται και η απαγόρευση να διαλυθεί η νέα (Βουλή) για το ίδιο θέμα καταλαμβάνει, όπως επιβάλλει η συστηματική ορθότητα, αποκλειστικά αυτήν την περίπτωση (παρ. 2). Εξάλλου, δεν απαιτείται, πλέον, η διατύπωση γνώμης από το Συμβούλιο της Δημοκρατίας, το οποίο, επίσης, *καταργείται*. Η ερμηνευτική δήλωση κάτω από το άρθρο 41 ορίζει το περιεχόμενο του προεδρικού διατάγματος σε κάθε περίπτωση διάλυσης.

Η Βουλή διαλύεται υποχρεωτικά, όταν επιβεβαιωθεί, μετά την *ατελέσφορη έκβαση των διερευνητικών εντολών*, η αδυναμία σχηματισμού από τις τάξεις της πολιτικής κυβέρνησης (άρθρο 37 παρ. 3 εδ. γ΄). Το 2019 καταργείται, επίσης, η υποχρεωτική διάλυση, λόγω της αποτυχίας να εκλεγεί στην τρίτη ψηφοφορία Πρόεδρος της Δημοκρατίας. Ωστόσο, η αναθεώρηση της παρ. 4 του άρθρο 32 Συντ. δεν συνδυάζεται με την *απάλειψη* του όμοιου ορισμού στην παρ. 5 του άρθρου 41. Τέλος, οι συνταγματικές ρυθμίσεις για την παράταση της βουλευτικής περιόδου (άρθρο 53 παρ. 3), για την «αναβίωση» διαλυθείσας Βουλής (άρθρα 34 παρ. 2 και 48 παρ. 2 και 3) και την πλήρωση κενούμενων βουλευτικών εδρών (άρθρο 53 παρ. 2) παραμένουν σχεδόν αλώβητες.

**IV. Άλλες προτάσεις αναθεώρησης**

Στη *θνησιγενή πρωτοβουλία* της τον Δεκέμβριο του 2014 η Νέα Δημοκρατία προτείνει την αυστηρότερη οριοθέτηση της διάλυσης της Βουλής. Προς τούτο, δεν κρίνεται αναγκαία η τροποποίηση του άρθρου 41 Συντ., αλλά η συμπλήρωση της παρ. 1 του άρθρου 53 Συντ. Έτσι, σε κάθε περίπτωση πρόωρου τερματισμού της βουλευτικής περιόδου και προκήρυξης γενικών βουλευτικών εκλογών, η νέα Βουλή εκλέγεται, αποκλειστικά, για τον *απομένοντα χρόνο* και έως τη συμπλήρωση της τετραετίας. Εξαίρεση επιτρέπεται, όταν η προσφυγή στη λαϊκή ετυμηγορία προκηρύσσεται κατά το τελευταίο εξάμηνό της.

Η Νέα Δημοκρατία επανέρχεται, αυτή τη φορά ως αξιωματική αντιπολίτευση, στην τέταρτη αναθεώρηση του Συντάγματος. Προτείνει την *κατάργηση της κυβερνητικής διάλυσης* και την προκήρυξη των πρόωρων εκλογών για τον «*υπολειπόμενο» χρόνο* της θητείας της διαλυθείσας, τη διενέργεια της προσφυγής στη λαϊκή ετυμηγορία σε *σταθερή ημερομηνία* και την κατοχύρωση της *αυτοδιάλυσης* με απόφαση της απόλυτης πλειοψηφίας των βουλευτών. Όμοιες ρυθμίσεις, με μόνη εξαίρεση τον απαιτούμενο αριθμό για τη λήψη της απόφασης, είχαν περιληφθεί σε *κείμενο εργασίας*, το οποίο οι συντάκτες του τιτλοφορούν «Καινοτόμο Σύνταγμα». Εξάλλου, το Πανελλήνιο Σοσιαλιστικό Κίνημα, ως η βασική συνιστώσα συνασπισμού υπό την προσωνυμία «Κίνημα Αλλαγής» και, στη συνέχεια, «Δημοκρατική Συμπαράταξη», προτείνει, προκειμένου να αντιμετωπιστεί η *καταχρηστική*, όπως την αποκαλεί, προσφυγή στην κυβερνητική διάλυση, τη *συζήτηση* του επικαλούμενου θέματος και τη λήψη απόφασης από την Ολομέλεια με την αυξημένη-ειδική πλειοψηφία των τριών πέμπτων (3/5) του όλου αριθμού των βουλευτών.

**V. Η πράξη**

**1.** Αν και η διάλυση πρέπει να αποτελεί *εξαίρεση*, από τις δέκα εννέα (19) συνολικά φορές που διενεργήθηκαν μεταπολιτευτικά γενικές βουλευτικές εκλογές για την ανάδειξη νέας Βουλής μόλις τη μία (1), τον Ιούνιο του 1989, η προκήρυξή τους ακολούθησε τη *λήξη* της βουλευτικής περιόδου και τη συμπλήρωση της τετραετούς διάρκειά της. Δύο (2) φορές, τον Μάρτιο του 1990 και τον Δεκέμβριο του 2014, την προσφυγή στη λαϊκή ετυμηγορία προκάλεσε η αδυναμία εκλογής νέου Προέδρου της Δημοκρατίας κατά την τρίτη ψηφοφορία ενώπιον της Ολομέλειας. Πρόκειται για την *υποχρεωτική* διάλυση της Βουλής, η οποία καταργήθηκε, όπως ήδη αναφέρθηκε, στην τέταρτη αναθεώρηση του Συντάγματος το 2019.

Εξάλλου, τέσσερις (4) φορές -τον Οκτώβριο του 1989, τον Μάιο του 2012, τον Αύγουστο του 2015 και τον Μάιο του 2023- η Βουλή διαλύεται, επίσης υποχρεωτικά, επειδή η *σύνθεσή* της ή οι *δηλωμένες κομματικές επιδιώξεις* δεν επιτρέπουν, μετά την ατελέσφορη έκβαση των διερευνητικών εντολών και την επιβεβαίωση της αδυναμίας από τον Πρόεδρο της Δημοκρατίας, την ανάδειξη βιώσιμου κυβερνητικού σχήματος. Αντιθέτως, τον Σεπτέμβριο του 1981, ακολουθείται μία *ιδιότυπη* και *μοναδική* στη μεταπολιτευτική συνταγματική μας ιστορία, διαδικασία, μετά από *συμφωνία* του πρωθυπουργού και του αρχηγού της αξιωματικής αντιπολίτευσης υπό την «αιγίδα» του ανώτατου άρχοντα. Τέλος, ένδεκα (11) φορές, η τελευταία τον Απρίλιο του 2023, η βουλευτική περίοδος τερματίζεται πρόωρα με πρωτοβουλία της θητεύουσας κυβέρνησης.

**2.** Η *κυβερνητική διάλυση* είναι, ακριβέστερα πρέπει να είναι, *αιτιώδης*. Συνταγματικό και, γι’ αυτό, ουσιώδη τύπο της συνιστά η διατύπωση *πρότασης* από τη θητεύουσα κυβέρνηση με την επίκληση ενός ή/και περισσοτέρων *εθνικών θεμάτων εξαιρετικής σημασίας*. Η συνδρομή τους δεν ελέγχεται από τον Πρόεδρο της Δημοκρατίας, καθώς ενεργεί στο πλαίσιο *δέσμιας αρμοδιότητας* και όχι διακριτικής ευχέρειας, όπως ίσχυε έως το 1986. Τα διαδοχικά και διακριτά βήματα της διαδικασίας αναδείχθηκαν και επικράτησαν, κατά βάση στην πράξη, από την *πληθωρική*, ιδίως τις δύο προηγούμενες δεκαετίες του διανυόμενου αιώνα, ενεργοποίηση της συγκεκριμένης μορφής πρόωρου τερματισμού της βουλευτικής περιόδου.

Η *πρόταση* αποτυπώνεται σε απόφαση του Υπουργικού Συμβουλίου, η οποία εγκρίνει την εισήγηση του πρωθυπουργού και αναφέρεται στο επικαλούμενο εθνικό θέμα εξαιρετικής σημασίας. Λαμβάνεται σε, *ειδική* και συνήθως *πανηγυρικού* χαρακτήρα, *συνεδρίασή* του, περιβάλλεται το γραπτό τύπο και εντάσσεται, ουσιαστικά βεβαιώνεται, σε πράξη του (Υπουργικού Συμβουλίου). Μετά τη συνεδρίαση ο πρωθυπουργός συναντάται, συνήθως αυθημερόν, με τον Πρόεδρο της Δημοκρατίας, τον ενημερώνει, του παραδίδει την πράξη και η διαδικασία ολοκληρώνεται με την έκδοση του *ρυθμιστικού διατάγματος διάλυσης* της Βουλής και *προκήρυξης* των γενικών βουλευτικών εκλογών.

Η κυβερνητική διάλυση ενεργοποιήθηκε χωρίς πάντοτε η πρόταση να πληροί τις συνταγματικές προδιαγραφές και δίχως να ακολουθείται πιστά το διαπλασθέν από την επανάληψη τυπικό. Έτσι, το 1993 η διάλυση πρόλαβε, κυριολεκτικά την τελευταία στιγμή, την *αναπόφευκτη* και *δρομολογημένη απώλεια* της εμπιστοσύνης της Βουλής στη θητεύουσα ακόμη κυβέρνηση, το 2007 προβλήθηκε, γενικόλογα, η «ανάγκη να προχωρήσουν οι μεταρρυθμίσεις», το 2019 αναφέρθηκε η αποφυγή μιας παρατεταμένης προεκλογικής περιόδου και τον Απρίλιο του 2023 η πρόταση δεν διατυπώθηκε σε σαφήνεια, το ακολουθητέο τυπικό σε δύο σημεία παρακάμφθηκε και η διάλυση είχε ήδη προαναγγελθεί δύο περίπου έτη πριν!

Η ακύρωση του ρυθμιστικού προεδρικού διατάγματος της αιτιώδους διάλυσης της Βουλής ζητήθηκε, κατ’ επανάληψη, με την υποβολή ένστασης ενώπιον του Ανωτάτου Ειδικού Δικαστηρίου. Όπως γίνεται δεκτό στην πάγια νομολογία, η *νομιμότητά* του μπορεί να ελεγχθεί μόνον *παρεμπιπτόντως* και αποκλειστικά για τα *εξωτερικά* του στοιχεία. Τέτοια είναι η ημερομηνία διεξαγωγής της ψηφοφορίας και σύγκλησης της νέας Βουλής, όχι όμως και η αναγραφή στην προσβαλλόμενη πράξη του εθνικού θέματος εξαιρετικής σημασίας, αρκεί να αναφέρεται στην πράξη του Υπουργικού Συμβουλίου ακόμη και όταν δεν μνημονεύεται στο φύλλο δημοσίευσής της στην Εφημερίδα της Κυβερνήσεως. Τέλος, για τη συζήτηση της ένστασης απαιτείται η Βουλή να είναι *ενεργός*. Δηλαδή να υπάρχει και να λειτουργεί. Αν όμως στο μεταξύ διαλυθεί, η ανοιγείσα με την ένσταση δίκη *καταργείται*.

**3.** Αναπληρωματική εκλογή για την πλήρωση κενής έδρας προκηρύσσεται, όταν εξαρχής *δεν υπάρχουν* αναπληρωματικοί βουλευτές του ίδιου συνδυασμού στην ίδια βασική εκλογική περιφέρεια ή *έχει εξαντληθεί* ο αριθμός τους. Το ενδεχόμενο στην πρώτη περίπτωση πρέπει να θεωρείται, εν γένει, *ακραίο* και εντοπίζεται σε πολιτικά κόμματα με μικρή απήχηση στις τάξεις του εκλογικού σώματος. Αντιθέτως, η εξάντληση των ανακηρυχθέντων αναπληρωματικών είναι, συνήθως, αποτέλεσμα *μεθόδευσης* σε εκτέλεση ειλημμένης πολιτικής απόφασης, προκειμένου να προκληθεί, *τεχνητά*, η προσφυγή στη λαϊκή ετυμηγορία, όπως συνέβη τον Απρίλιο του 1992 με την αναπληρωματική εκλογή στη βασική εκλογική περιφέρεια Β΄ Αθηνών.

Εξάλλου, τη δημόσια συζήτηση απασχόλησαν το φθινόπωρο του 2013 διαδοχικές δηλώσεις των βουλευτών του «Λαϊκού Συνδέσμου-Χρυσή Αυγή» και η «απειλή» να προκαλέσουν, επαναλαμβανόμενες ανά τακτά χρονικά διαστήματα, εκλογές. Οι εξελίξεις σε βάρος τους, πρωτίστως δικαστικά, και, το πιθανότερο, ο υπαρκτός κίνδυνος στη συγκυρία της εποχής η κοινοβουλευτική τους ομάδα να συρρικνωθεί δεν κατέλειπαν ουσιαστικό περιθώριο μετατροπής των «εύκολων λόγων σε έργα». Αναπληρωματικές εκλογές δεν προκηρύσσονται για την πλήρωση κενής έδρας σε συνδυασμό Επικρατείας. Πληρούται από ανακηρυχθέντα αναπληρωματικό του στη βασική εκλογική περιφέρεια, όπου συγκέντρωσε τη μεγαλύτερη εκλογική δύναμη. Η διαδικασία ενεργοποιήθηκε για μοναδική έως σήμερα φορά στην πρώτη μεταδικτατορική Βουλή, γνωστότερη και ως «Ε΄ Αναθεωρητική». Τέλος, η παράταση της βουλευτικής περιόδου και η «αναβίωση» διαλυθείσας Βουλής ουδέποτε απασχόλησαν την επικαιρότητα, προφανώς ελλείψει πραγματικού.

**VΙ.** **Η πέμπτη αναθεώρηση του Συντάγματος**

**1.** Αν εξαιρέσει κανείς τη θνησιγενή πρωτοβουλία του Δεκεμβρίου του 2014, οι προτάσεις που υποβάλλονται παραδεκτώς και προέρχονται συνήθως από την, κατά καιρούς, αξιωματική αντιπολίτευση επανέρχονται σε κάθε επόμενο αναθεωρητικό εγχείρημα, επαναλαμβάνοντας ορισμένα ή αρκετά σημεία τους. Το ίδιο πιθανολογείται ότι θα συμβεί και στην επικείμενη, πέμπτη, αναθεώρηση του Συντάγματος. Τούτη όμως τη φορά εντοπίζεται μια *ουσιαστική διαφορά*, ικανή να καθορίσει την τύχη τους. Η κοινοβουλευτική ομάδα της Νέας Δημοκρατίας είναι η μεγαλύτερη σε αριθμό βουλευτών της θητεύουσας και, σύντομα, προτείνουσας Βουλής. Ως συμπολίτευση διαθέτει άνετη μονοκομματική πλειοψηφία. Έτσι, η πρότασή της θα γίνει, κατά πάσα βεβαιότητα, δεκτή και θα βρεθεί ενώπιον της «Ι΄ Αναθεωρητικής Βουλής».

Η θητεία της λαϊκής αντιπροσωπείας, επειδή σχετικοί ορισμοί απαντώνται τόσο στην πρόταση του Νοεμβρίου του 2018 όσο και στη συμπληρωματική της τον Ιανουάριο του 2019, αναμένεται να συγκεντρώσει το ενδιαφέρον και της νέας, όποτε αυτή κατατεθεί. Πιθανές επιλογές της πρέπει να θεωρούνται η διενέργεια των γενικών βουλευτικών εκλογών σε σταθερή ημερομηνία και, όταν προκηρύσσονται πρόωρα, η ανάδειξη της Βουλής για τον υπολειπόμενο χρόνο. Αναμένεται να τεθούν, επίσης, η κατάργηση της κυβερνητικής διάλυσης και η εισαγωγή της αυτοδιάλυσης της Βουλής, έναν ακριβώς αιώνα μετά την πρώτη και μοναδική έως σήμερα φορά που απαντάται στα Συντάγματα της Β΄ Ελληνικής Δημοκρατίας. Υπάρχουν, τέλος, και άλλα ζητήματα, τα οποία συνέχονται, ευθέως ή εμμέσως, με τη θητεία ή τη σύνθεση της Βουλής και πρέπει να απασχολήσουν το συνταγματικό νομοθέτη.

**2.** Ο κανόνας της *πλήρους θητείας* της Βουλής δεν είναι απόλυτος, κάμπτεται κατ’ εξαίρεση και για τους συνταγματικά καθορισμένους λόγους. Όταν η βουλευτική περίοδος *τερματίζεται πρόωρα*, η λαϊκή αντιπροσωπεία *διαλύεται* και προκηρύσσονται γενικές βουλευτικές εκλογές. Στα πενήντα σχεδόν έτη της μεταπολίτευσης η τετραετής διάρκειά της και η ισόχρονη θητεία της Βουλής συμπληρώθηκαν μόλις μία φορά, τον Ιούνιο του 1989. Δηλαδή, η σχέση κανόνα και εξαίρεσης έχει ανατραπεί πλήρως. Η «αποκατάσταση» της κανονικότητας επιδιώχθηκε από τη Νέα Δημοκρατία κατά την τέταρτη αναθεώρηση του Συντάγματος με την προώθηση *ειδικής* ρύθμισης.

Συγκεκριμένα, προτάθηκε, ανεπιτυχώς, οι γενικές βουλευτικές εκλογές να διενεργούνται, κατά νομική ακριβολογία η ψηφοφορία τους να διεξάγεται, ανά τετραετία σε *δήλη*, γνωστή εκ των προτέρων, στιγμή και η νέα Βουλή, όταν έχει προηγηθεί διάλυση, να εκλέγεται για τον *απομένοντα* χρόνο. Η πρόταση *εξομοιώνει αυθαίρετα* το αντιπροσωπευτικό σώμα με τους Οργανισμούς Τοπικής Αυτοδιοίκησης και αντιμετωπίζει, με μια υπεραπλουστευμένη θεώρηση, τη Βουλή ως *συλλογικό όργανο της διοίκησης*. Το σημαντικότερο, παραγνωρίζει ότι η εκφρασμένη στις εκλογές λαϊκή θέληση περικλείει, μεταξύ των άλλων, και την *εντολή* για πλήρη θητεία της Βουλής. Ακόμη και αν γίνουν δεκτά όσα προταθούν, δεν αρκούν καθαυτά για να επανέλθουμε στον κανόνα.

**3.** Η Βουλή υπάρχει για να περιβάλει με την *εμπιστοσύνη* της την κυβέρνηση σε όλες τις φάσεις της ζωής της. Στην περίπτωση που τούτο δεν είναι δυνατόν, η διάλυση αποβαίνει μονόδρομος. Η διαμόρφωση νέου συσχετισμού δυνάμεων, ώστε να αναδειχθεί, *αυτοδύναμα μονοκομματικά* ή *συναινετικά*, βιώσιμο κυβερνητικό σχήμα πρέπει να αποτελεί το *μοναδικό λόγο* πρόωρου τερματισμού της βουλευτικής περιόδου και τη μόνη επιτρεπτή, ακριβέστερα *υποχρεωτική*, *κάμψη* του κανόνα της πλήρους θητείας της Βουλής. Πρόκειται για αυτονόητη αναγκαιότητα σε κάθε εξελιγμένο κοινοβουλευτικό σύστημα, η οποία *υπηρετείται απολύτως* από την ακολουθητέα συνταγματικά διαδικασία, ρητά (άρθρο 37 παρ. 3 πρότ. 3) ή μετά από παραπομπή (άρθρο 38 παρ. 1), όταν η θητεύουσα Βουλή αποτυγχάνει και, αντιστοίχως, ο επικρατούν συσχετισμός δυνάμεων στη σύνθεσή της δεν επιτρέπει το *σχηματισμό πολιτικής* κυβέρνησης.

Υποχρεωτική υπήρξε η διάλυση της Βουλής και συνεπεία της *αδυναμίας* της να εκλέξει Πρόεδρο της Δημοκρατίας με την αυξημένη-ειδική πλειοψηφία των εκατό ογδόντα (180) βουλευτών κατά την τρίτη ψηφοφορία στην Ολομέλεια. Αν και καταργήθηκε το 2019, η σχετική αναφορά παραμένει, εκ παραδρομής και ως *απολίθωμα*, στο σώμα του ισχύοντος Συντάγματος (άρθρο 41 παρ. 5). Η αποκατάσταση της συστηματικής καθαρότητας και της ρυθμιστικής ακρίβειας, επιβάλλουν την απάλειψή της κατά την επικείμενη πέμπτη αναθεώρησή του.

**4.** Η απομένουσα *προεδρική* διάλυση απαιτεί, *σωρευτικά*, τη συνδρομή δύο *προϋποθέσεων*, την *παραίτηση* ή την *καταψήφιση* δύο κυβερνήσεων, αυτοτελώς ή αθροιζόμενες ανά μια, και την *εκτίμηση* του Προέδρου της Δημοκρατίας ότι δεν εξασφαλίζεται η *κυβερνητική σταθερότητα* (άρθρο 41 παρ. 1 Συντ.). Αμφότερες απαντώνται, αποκλειστικά και πάντως προνομιακά, σε *περιβάλλον συναινετικού κοινοβουλευτισμού*· προκύπτει «*γενετικά*» αμέσως μετά τις γενικές βουλευτικές εκλογές ή «*επιγενόμενα*» κατά τη διάρκεια της βουλευτικής περιόδου. Και υπό τις δύο εκδοχές, βιώσιμο κυβερνητικό σχήμα αναζητείται με την προσφυγή στη διαδικασία των *διερευνητικών εντολών*. Η ατελέσφορη έκβασή τους και η επιβεβαίωση της αδυναμίας ανάδειξης πολιτικής κυβέρνησης οδηγεί, μοιραία, στην προκήρυξη εκλογών.

Η συνδρομή της πρώτης, της *αντικειμενικής*, προϋπόθεσης αποδεικνύεται πάντως στην πράξη αδύνατη, αφού την αποτυχία σχηματισμού νέας πολιτικής κυβέρνησης, μετά την πρώτη παραίτηση ή την πρώτη καταψήφιση, ακολουθεί, κατά την αναπόφευκτη εξέλιξη των πραγμάτων, η προσφυγή στη λαϊκή ετυμηγορία. Γι’ αυτό, είναι ορθή και πάντως σκόπιμη η κατάργησή της. Εξάλλου, η *υποκειμενική* προϋπόθεση συνυπάρχει με την *παρουσία πολιτικής κυβέρνησης* που απολαμβάνει την εμπιστοσύνη της Βουλής. Έτσι, η διάλυσή της, εδραζόμενη στην εν πολλοίς αναπόδεικτη *προεδρική εκτίμηση* για τη μη εξασφάλιση της κυβερνητικής σταθερότητας, συνιστά στην ουσία *παύση* (της θητεύουσας κυβέρνησης). Δηλαδή, ακραία πρωτοβουλία που *προσκρούει ευθέως* στην κοινοβουλευτική αρχή και, γι’ αυτό, καταργήθηκε, ορθά, ως «υπερεξουσία» του Προέδρου της Δημοκρατίας το 1986.

Ακόμη και αν η συνδρομή της θα μπορούσε να αποδειχθεί αντικειμενικά, η συνέπειά της διάλυση της Βουλής, συνέχεται άρρηκτα με το, εν γένει, ρόλο που επιφυλάσσει το Σύνταγμά μας στον Πρόεδρο της Δημοκρατίας ως *ρυθμιστή* *του πολιτεύματος*. Δηλαδή, ανάγεται, εντέλει ή κατ’ άλλους εν αρχή, σε μια *ευρύτερη θεώρηση* για τη θέση του αιρετού ανώτατου άρχοντα στη λειτουργία του πολιτεύματος. Το ζήτημα φαίνεται ότι θα απασχολήσει την επικείμενη αναθεώρηση του Συντάγματος. Τέλος, απορριπτέα είναι η επαναφορά, όπως έχει προταθεί, της *προφανούς δυσαρμονίας* της σύνθεσης της Βουλής προς το λαϊκό αίσθημα. Όχι μόνον επειδή θα «αναβίωνε» γνωστή, καταργηθείσα, προεδρική «υπερεξουσία», αλλά και γιατί η διακρίβωσή της είναι πρακτικά αδύνατη.

**5.** Η *κυβερνητική διάλυση* της Βουλής είναι *αιτιώδης* (άρθρο 41 παρ. 2 Συντ.). Η εφαρμογή της, ένδεκα (11) φορές κατά τη μακρά μεταπολιτευτική περίοδο, την έχουν αναγορεύσει στο *συνηθέστερο λόγο* πρόωρου τερματισμού της βουλευτικής περιόδου και η πληθωρική επανάληψή της την κατέστησαν στην πράξη κανόνα. Το προτεινόμενο θέμα αφήνεται, κυριολεκτικά, στην *ελεύθερη* και *ανέλεγκτη* βούληση της θητεύουσας κυβέρνησης, ενώ η επίκλησή του υπηρετεί, πρωτίστως αν όχι αποκλειστικά, τους πολιτικούς της σχεδιασμούς.

Η αποδοχή του θέματος από την αυξημένη-ειδική πλειοψηφία των τριών πέμπτων (3/5) του όλου αριθμού των βουλευτών, όπως πρότεινε το 2018 κοινοβουλευτική ομάδα της ελάσσονος αντιπολίτευσης, θα μετέτρεπε την κυβερνητική διάλυση σε μορφή, *μη γνήσιας*, *αυτοδιάλυσης*. Δηλαδή, σε διαδικασία άγνωστη, με μια και μόνη εξαίρεση, στη συνταγματική μας ιστορία. Εξάλλου, η επαναφορά της *διακριτικής ευχέρειας* του Προέδρου της Δημοκρατίας θα αποτελούσε, δυνάμει, εστία «αχρείαστης» *πολιτειακής έντασης*. Τέλος, η συνδρομή εθνικού θέματος εξαιρετικής σημασίας ως πολιτική απόφαση δεν προσφέρεται στο *δικαστικό έλεγχο*, ο οποίος, σε κάθε περίπτωση, θα είναι *μετεκλογικός*.

Ορθότερη θεωρείται η *κατάργηση* της κυβερνητικής διάλυσης, όπως είχε προταθεί και αναμένεται να επανέλθει κατά την επικείμενη συνταγματική αναθεώρηση. Βέβαια, η κυβέρνηση θα στερηθεί, καταρχήν, τη γνωστή ήδη από το πρώιμο κοινοβουλευτικό σύστημα ευχέρειά της να απαλλάσσεται από μια «εχθρική» Βουλή. Τούτο μπορεί όμως να το πετύχει, εξίσου, με την *παραίτησή* της, ιδίως όταν επικρατεί ο *μονοκομματικά αυτοδύναμος πλειοψηφικός κοινοβουλευτισμός*. Τότε την προσφυγή στη λαϊκή ετυμηγορία θα αναλάβει *εκλογική*, διακομματική ή υπηρεσιακή, κυβέρνηση. Τέλος, η κατάργηση της κυβερνητικής διάλυσης θα συμπαρασύρει, αναπόφευκτα, δύο ακόμη συνταγματικές ρυθμίσεις με τη μορφή ισάριθμων *απαγορεύσεων*. Δηλαδή, της μη πρόκλησης νέας (διάλυσης) για το ίδιο θέμα (άρθρο 41 παρ. 2 πρότ. 2 Συντ.) και της απαίτησης για κάθε νέα (διάλυση) να παρέρχεται έτος από την προηγηθείσα όμοια (άρθρο 41 παρ. 4 Συντ.).

**6.** Από τη διάλυση της Βουλής διακρίνονται σαφώς η «αναβίωσή» της, κατά τη συνταγματική διατύπωση η *ανάκλησή* της, και η *παράταση* της βουλευτικής περιόδου. Αμφότερες επέρχονται σε περίπτωση *πολέμου* (άρθρο 53 παρ. 3 Συντ.). Η, κατά πρώτον, κατοχύρωσή τους στο Σύνταγμα του 1975 στερείται πλέον, αν βέβαια είχε και ποτέ, *ουσιαστικής κανονιστικής σημασίας*. Ο πόλεμος δεν είναι μόνον εξαιρετικά ακραία και ανεπιθύμητη επιλογή για την επίλυση διαφορών στις ημέρες μας. Αποτελεί και τον ένα από τους δύο λόγους για την κήρυξη της χώρας *σε κατάσταση έκτακτης ανάγκης*. Δηλαδή, της ειδικής κατάστασης που συνδέεται, επίσης, με την «αναβίωση» και την παράταση, προκειμένου η Βουλή να εγκρίνει το σχετικό προεδρικό διάταγμα ή να παρατείνει την ισχύ του (άρθρο 48 παρ. 2 και 3 Συντ.).

Ακόμη και αν η σχέση Βουλής και πολέμου πρέπει να ρυθμιστεί συνταγματικά, επιβάλλεται η *αναμόρφωση* των δύο διατάξεων και όχι μόνον με την *εξοικονόμησή* τους στα σημεία, όπου διαπιστώνεται επικάλυψη. Αντιθέτως, δεν αντιμετωπίζει πραγματική ανάγκη και είναι, γι’ αυτό, καταργητέα, η «αναβίωση» της διαλυθείσας Βουλής, προκειμένου να διαπιστώσει την αδυναμία του Προέδρου της Δημοκρατίας να ασκήσει τα καθήκοντά του πέραν των τριάντα (30) ημερών (άρθρο 34 παρ. 2 Συντ.). Πραγματική ανάγκη άμεσης αντικατάστασης δεν υφίσταται και έως τη σύγκληση της νέας (Βουλής) χωρεί η αναπλήρωσή του.

**7.** Η Βουλή εκλέγεται για να λειτουργεί σε *πλήρη σύνθεση*. Δηλαδή, με ενεργά τα θητεύοντα μέλη της στο σύνολό τους. Γι’ αυτό, όταν κενωθεί έδρα, πληρούται άμεσα με την καθορισμένη στην εκλογική νομοθεσία διαδικασία. Ο κανόνας γνωρίζει μία και μόνη εξαίρεση (άρθρο 53 παρ. 2 Συντ.). Το τελευταίο έτος της βουλευτικής περιόδου η Βουλή συνεχίζει τη λειτουργία της και με *ελλείποντα αριθμό βουλευτών*, αν δεν ξεπερνούν τους εξήντα (60) και για την πλήρωση των κενών εδρών απαιτείται αναπληρωματική εκλογή. Η διενέργειά της κάμπτει τον κανόνα της *ολικής ανανέωσης* της Βουλής. Η εξαίρεση, υπό τις συγκεκριμένες ποσοτικές προδιαγραφές και από τη φύση της εξαιρετικά ακραία, δεν επιδρά στη βάση υπολογισμού των πλειοψηφιών για τη λήψη απόφασης στην Ολομέλεια. Όταν αυτές δεν ανάγονται στους παρόντες, εξακολουθούν να υπολογίζονται επί του συνόλου των βουλευτών, οι κενές έδρες δεν αφαιρούνται. Έτσι, η επίτευξη, ιδίως των αυξημένων-ειδικών (πλειοψηφιών), καθίσταται ακόμη περισσότερο δυσχερής.

Δεδομένου ότι η κενή έδρα πληρούται, καταρχήν, από τους *αναπληρωματικούς* του ίδιου συνδυασμού και στην ίδια βασική εκλογική περιφέρεια, κατά τη σειρά της ανακήρυξής τους, η αναπληρωματική εκλογή, προϋποθέτει την *απουσία* ή την *εξάντλησή* τους. Η τελευταία θα είναι πάντως *προϊόν μεθόδευσης*, προκειμένου να επιβληθεί η προσφυγή στη λαϊκή ετυμηγορία. Το κενό πρέπει να πληρούται *υπό όρους* και σε *συνθήκες* που κείνται, κατά το δυνατόν, εγγύτερα σε όσα επικρατούν τη στιγμή της ανάδειξης του υποψηφίου που, το πρώτον, εκλέχθηκε. Άλλως, *αλλοιώνεται η εκφρασμένη εκλογικά λαϊκή προτίμηση*. Γι’ αυτό, είναι ορθότερο και συνταγματικά σκόπιμο, στην περίπτωση της απουσίας ή της εξάντλησης των αναπληρωματικών του συνδυασμού στην ίδια βασική εκλογική περιφέρεια, αντί της αναπληρωματικής εκλογής να αξιοποιούνται ανακηρυχθέντες σε άλλη (βασική εκλογική περιφέρεια), αλλά εντός της ίδιας εκλογικής χωρικής ενότητας και εκεί όπου ο συνδυασμός έχει πετύχει τη μεγαλύτερη απήχηση.

**ΕΠΙΛΟΓΗ ΠΗΓΩΝ ΚΑΙ ΒΑΣΙΚΗΣ ΒΙΒΛΙΟΓΡΑΦΙΑΣ**

*Ν. Αλιβιζάτου-Π. Βουρλούμη*-*Φ. Γεραπετρίτη*-*Γ. Κτιστάκη-Στ. Μάνου*-*Φ. Σπυρόπουλου*,Ένα καινοτόμο Σύνταγμα για την Ελλάδα. Κείμενα εργασίας, Αθήνα 2016

*Ευάγ. Βενιζέλου*, Μαθήματα Συνταγματικού Δικαίου, Νέα Έκδοση, Αθήνα-Θεσσαλονίκη 2021, σ. 495 επ. και 619 επ.

*Ανδρ. Δημητρόπουλου*, Η διάλυση της Βουλής, Αθήνα-Κομοτηνή 1992

*Αρ. Μάνεση*, Η συνταγματική αναθεώρηση του 1986, Θεσσαλονίκη 1989, σ. 30 επ. και 70 επ.

*Κ. Μαυριά*, Συνταγματικό Δίκαιο, 6η Έκδοση, Αθήνα 2021, σ. 577 επ. και 619 επ.

*Θ. Ξηρού*, Η διάλυση της δέκατης όγδοης μεταδικτατορικής Βουλής (Απρίλιος 2023). Συνέχειες και ανατροπές σε μια συνταγματικά αιτιώδη διαδικασία, ΔιΔικ 5 (2023), σ. 714 επ.

*Θ. Ξηρού*, Άρθρο 53 στον τόμο: *Σπ. Βλαχόπουλου-Ξ. Κοντιάδη-Γ. Τασόπουλου* (επιμ.), Σύνταγμα. Ερμηνεία κατ’ άρθρο, Αθήνα 2024, σ. 795 και σε =www. www.syntagmawatch.gr/my-constitution/arthro-53/27.10.2023

*Γ. Παπαδημητρίου*, Η διάλυση της πρώτης μεταδικτατορικής Βουλής, Αθήνα-Κομοτηνή 1978

*Αθ. Ράικου*, Συνταγματικό Δίκαιο. Οργανωτικό Μέρος ΙΙ, 5η Έκδοση, Αθήνα 2018, σ. 85 επ.

*Φ. Σπυρόπουλου*, Συνταγματικό Δίκαιο, Β΄ Έκδοση, Αθήνα-Θεσσαλονίκη 2020, σ. 242 επ. και 286 επ.

*Φ. Σπυρόπουλου*, Άρθρο 41 στον τόμο:  *του ιδίου-Ξ. Κοντιάδη-Χ. Ανθόπουλου-Γ. Γεραπετρίτη* (επιστημονική διεύθυνση), Σύνταγμα. Κατ’ άρθρο ερμηνεία, Αθήνα-Θεσσαλονίκη 2017, σ. 874 επ.

*Γ. Σωτηρέλη*, Η τέταρτη αναθεώρηση του Συντάγματος του 1975 (2014-2019), Αθήνα 2020

*Γ. Σωτηρέλη*, Οι ανεύρετες συνταγματικές ισορροπίες της Προεδρευόμενης Δημοκρατίας μας, =www. constitutionalism.gr/12.02.2025

*Δ.Θ. Τσάτσου*, Συνταγματικό Δίκαιο. Τόμος Β΄, Οργάνωση και λειτουργία της Πολιτεία, Έκδοση Β΄, Αθήνα-Κομοτηνή 1993, σ. 208 και 237 επ.

*Χ. Τσιλιώτη*, Άρθρο 41 στον τόμο: *Σπ. Βλαχόπουλου-Ξ. Κοντιάδη-Γ. Τασόπουλου* (επιμ.), Σύνταγμα. Ερμηνεία κατ’ άρθρο, Αθήνα 2024, σ. 677 και σε =www.syntagmawatch.gr/my-constitution/arthro-41/21.02.2023

*Κ. Χρυσόγονου*, Συνταγματικό Δίκαιο, Τρίτη αναθεωρημένη έκδοση, Αθήνα-Θεσσαλονίκη 2022, σ. 495 και 617 επ.